CELEX: 32016D1073
Language: hu
Date: 2016-07-01 00:00:00
Title: A Bizottság (EU) 2016/1073 végrehajtási határozata (2016. július 1.) az Amerikai Egyesült Államok kijelölt szerződéses piacainak a 648/2012/EU európai parlamenti és tanácsi rendelet szerinti egyenértékűségéről (EGT-vonatkozású szöveg)

2.7.2016   
            
            
               HU
            
            
               Az Európai Unió Hivatalos Lapja
            
            
               L 178/24
            
         A BIZOTTSÁG (EU) 2016/1073 VÉGREHAJTÁSI HATÁROZATA
   (2016. július 1.)
   az Amerikai Egyesült Államok kijelölt szerződéses piacainak a 648/2012/EU európai parlamenti és tanácsi rendelet szerinti egyenértékűségéről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre (1) és különösen annak 2a. cikke (2) bekezdésére,
   mivel:
   
               (1)
            
            
               A 648/2012/EU rendelet elszámolási és kétoldalú kockázatkezelési követelményeket határoz meg a tőzsdén kívüli származtatott ügyletek vonatkozásában, valamint jelentéstételi kötelezettséget ír elő ezekre az ügyletekre. A 648/2012/EU rendelet 2. cikkének 7. pontja értelmében a tőzsdén kívüli származtatott ügylet olyan származtatott ügylet, amelynek végrehajtására nem a 2004/39/EK európai parlamenti és tanácsi irányelv (2) 4. cikke (1) bekezdése 14. pontjának értelmében vett szabályozott piacon vagy a 648/2012/EU rendelet 2a. cikkével összhangban a szabályozott piaccal egyenértékűnek tekintett harmadik országbeli piacon kerül sor. Ennélfogva bármely származtatott ügylet, amelynek végrehajtására a szabályozott piaccal nem egyenértékűnek tekintett harmadik országbeli piacon kerül sor, a 648/2012/EU rendelet alkalmazásában tőzsdén kívüli származtatott ügyletként osztályozható.
            
         
               (2)
            
            
               A 648/2012/EU rendelet 2a. cikkével összhangban egy harmadik országbeli piac akkor tekinthető egyenértékűnek valamely szabályozott piaccal, amennyiben az megfelel a 2004/39/EK irányelv III. címében meghatározott követelményekkel egyenértékű, jogilag kötelező érvényű követelményeknek, továbbá folyamatos és hatékony felügyelet és végrehajtás hatálya alá esik a szóban forgó harmadik országban.
            
         
               (3)
            
            
               Ahhoz, hogy valamely harmadik ország piacát a 2004/39/EK irányelv értelmében szabályozott piaccal egyenértékűnek lehessen tekinteni, az alkalmazandó jogilag kötelező érvényű követelményeknek és felügyeleti és végrehajtási intézkedéseknek lényegileg az uniós követelményekkel egyenértékű eredményre kell vezetnie az elért szabályozási célkitűzések tekintetében. Ezen egyenértékűségi értékelés célja ezért annak ellenőrzése, hogy az Amerikai Egyesült Államok kijelölt szerződéses piacaira vonatkozó, jogilag kötelező érvényű követelmények egyenértékűek-e a 2004/39/EK irányelv III. címében meghatározott követelményekkel, és hogy az említett piacok folyamatos és hatékony felügyelet és végrehajtás hatálya alá esnek-e. Az e határozat elfogadásának napjától kijelölt szerződéses piacként engedélyezett piacokat ennélfogva a 2004/39/EK irányelv értelmében szabályozott piaccal egyenértékű piacként kell meghatározni.
            
         
               (4)
            
            
               A kijelölt szerződéses piacok olyan kereskedelmi testületek, amelyek az árutőzsdei törvény (CEA) 5. §-a (a 7 USC 7. §-a) szerint a Határidős Árutőzsdei Kereskedést Felügyelő Bizottság (Commodity Futures Trading Commission, CFTC) szabályozási felügyelete alatt működnek. Az USA-ban engedélyezett kijelölt szerződéses piacokra vonatkozó, jogilag kötelező érvényű követelmények között szerepel az árutőzsdei törvény, amely a Határidős Árutőzsdei Kereskedést Felügyelő Bizottság rendeleteivel (CFTC-rendeletek) együtt jogi keretet biztosít a kijelölt szerződéses piacok működéséhez. A CFTC-rendeletek 38. része meghatározza a kereskedelmi testületként történő működés követelményeit és megállapít 23 alapvető elvet, amelyeknek a kijelölt szerződéses piacoknak első alkalommal és folyamatosan is meg kell felelniük. A CFTC-rendeletek értelmében a kijelölt szerződéses piacoknak kereskedelmi létesítményt kell működtetniük, amely általában az árutőzsdei törvény szerint olyan multilaterális rendszert jelent, amelyben a résztvevők a beavatkozást kizáró szabályokkal összhangban hajthatnak végre ügyleteket. A kijelölt szerződéses piacoknak pártatlan hozzáférést kell biztosítaniuk piacaik és szolgáltatásaik számára. A hozzáférés kritériumai között szerepel a pártatlanság, az átláthatóság és a megkülönböztetéstől mentes alkalmazás. A CFTC-rendeleteken kívül a kijelölt szerződéses piacokra szervezeti követelmények is vonatkoznak az összeférhetetlenségről szóló szakpolitika, a kockázatkezelés, a kereskedési, elszámolási és kiegyenlítési megállapodások, a jegyzési szabályok, valamint a szabályoknak való megfelelés nyomon követése tekintetében. A 2. alapvető elv (17 CFR §38.150 (2015)) értelmében a kereskedelmi testületnek ki kell alakítania, nyomon kell követnie és érvényesítenie kell a kijelölt szerződéses piacok belső szabályainak való megfelelést, ideértve a visszaélésszerű kereskedelmi gyakorlatot tiltó szabályokat is. E célból kapacitással kell rendelkeznie ahhoz, hogy feltárja, kivizsgálja és megfelelő szankciókat alkalmazzon azzal a személlyel szemben, aki megszegi a kijelölt szerződéses piacok belső szabályainak valamelyikét.
            
         
               (5)
            
            
               Az USA-ban engedélyezett kijelölt szerződéses piacokra alkalmazandó, a kijelölt szerződéses piacok működésére vonatkozó jogi keretben meghatározott, jogilag kötelező érvényű követelmények számottevő eredményeket hoznak, amelyek egyenértékűek a 2004/39/EK irányelv III. címében meghatározott követelményekkel az alábbi területeken: engedélyeztetési eljárás, a fogalommeghatározásokra vonatkozó követelmények, a kijelölt szerződéses piacokhoz való hozzáférésre, a szervezetre, a felső vezetésre, a származtatott ügyletek szabályozott piacra történő bevezetésére, illetve azok szabályozott piacról való felfüggesztésére vagy eltávolítására, a megfelelés nyomon követésére és az elszámolási és kiegyenlítési megállapodásokhoz való hozzáférésre vonatkozó követelmények.
            
         
               (6)
            
            
               A 2004/39/EK irányelv értelmében a kereskedés előtti és utáni átláthatósági kötelezettségek kizárólag a szabályozott piacokra bevezetett részvényekre alkalmazandók. Mivel a kijelölt szerződéses piacokon nem engedélyezett a részvényekkel való kereskedés, illetve azok bevezetése, a Bizottság úgy véli, hogy azon követelmények értékelése nem releváns e határozat alkalmazásában.
            
         
               (7)
            
            
               Meg kell tehát állapítani, hogy az USA-ban engedélyezett kijelölt szerződéses piacokra vonatkozó, jogilag kötelező érvényű követelmények a 2004/39/EK irányelv III. címében meghatározott követelményekkel egyenértékű eredményeket hoznak.
            
         
               (8)
            
            
               A kijelölt szerződéses piacok a Határidős Árutőzsdei Kereskedést Felügyelő Bizottság felügyelete alatt működnek. A CFTC-nek való megfelelési program elsődleges célja annak értékelése, hogy a kijelölt szerződéses piacok megfelelnek-e az árutőzsdei törvény alkalmazandó rendelkezéseinek, ideértve a kijelölt szerződéses piacok által betartandó 23 alapvető elvet és az említett alapvető elveket végrehajtó CFTC-rendeleteket is. E célból a Határidős Árutőzsdei Kereskedést Felügyelő Bizottság megvizsgálja a kijelölt szerződéses piacok alapvető elveknek és rendeleteknek a kereskedelem-felügyelet, a piacfelügyelet, az ellenőrzési nyomvonal és a fegyelmi programok tekintetében való megfelelését. A piacfelügyeleti program keretében a CFTC nyomon követi a kereskedők tevékenységét annak biztosítása érdekében, hogy az megfelel-e az árutőzsdei törvény rendelkezéseinek és a CFTC-rendeleteknek. E célból a felügyeleti program nyomon követi a kijelölt szerződéses piacokon zajló kereskedelmi tevékenységet, a határidős tőzsdei ügyletek pozícióit, a csereügyleteket és a csereügyletek pozícióit annak érdekében, hogy feltárják és megelőzzék a visszaélésszerű piaci gyakorlatot és biztosítsák az árutőzsdei törvénynek és a CFTC-rendeleteknek való megfelelést. Ezen túlmenően a piacfelügyeleti program keretében zajlik valamennyi, a kijelölt szerződéses piacokkal kapcsolatos szabály felülvizsgálata, a termékfelügyeleti program keretében pedig a termékekkel összefüggő valamennyi feltétel felülvizsgálata; mindkét program esetében a felülvizsgálatok célja az árutőzsdei törvény és a CFTC-rendeletek közötti összhang biztosítása.
            
         
               (9)
            
            
               A Határidős Árutőzsdei Kereskedést Felügyelő Bizottság végrehajtási hatáskörrel is bír. Az árutőzsdei törvény 6b. §-a értelmében a Határidős Árutőzsdei Kereskedést Felügyelő Bizottság meghatározott tevékenységek megszüntetését elrendelő rendeletet bocsáthat ki és polgári vagy büntetőjogi szankciókat vezethet be, amennyiben egy kijelölt szerződéses piacról megállapítást nyer, hogy sérti az árutőzsdei törvényt vagy a CFTC-rendeleteket. Az árutőzsdei törvény 6c. §-ának a) bekezdése értelmében a Határidős Árutőzsdei Kereskedést Felügyelő Bizottság keresetet nyújthat be az USA-beli szövetségi bíróságokon bármely olyan bejegyzett szervezet vagy személy ellen, aki megsérti az árutőzsdei törvény rendelkezéseit, valamint a kapcsolódó CFTC-szabályokat, rendeleteket és végzéseket. A kijelölt szerződéses piacok bizonyos felügyeleti hatáskörrel rendelkeznek, továbbá nyomon kell követniük és érvényesíteniük kell valamennyi kijelölt szerződéses piac belső szabályainak való megfelelést. A „vészhelyzeti hatáskör” (árutőzsdei törvény 8a. §-ának (9) bekezdése) keretében a Határidős Árutőzsdei Kereskedést Felügyelő Bizottság elrendelheti, hogy egy kijelölt szerződéses piac olyan intézkedést hozzon, amely a Határidős Árutőzsdei Kereskedést Felügyelő Bizottság álláspontja szerint szükséges a rendezett kereskedés fenntartása vagy helyreállítása, illetve egy adott származtatott ügylet likvidálása érdekében. A kijelölt szerződéses piacoknak belső szabályaik hatékony érvényesítése céljából előírásokkal és erőforrásokkal kell rendelkezniük.
            
         
               (10)
            
            
               Meg kell tehát állapítani, hogy a kijelölt szerződéses piacok folyamatos és hatékony felügyelet és végrehajtás hatálya alá tartoznak az USA-ban.
            
         
               (11)
            
            
               A 648/2012/EU rendelet 2a. cikkében meghatározott feltételeket ezért úgy kell tekinteni, hogy azok megfelelőek az USA-ban engedélyezett kijelölt szerződéses piacok vonatkozásában.
            
         
               (12)
            
            
               Ez a határozat az elfogadásakor az USA-ban alkalmazandó, a kijelölt szerződéses piacokra vonatkozó, jogilag kötelező érvényű követelményeken alapul. A Bizottságnak továbbra is rendszeresen nyomon kell követnie a kijelölt szerződéses piacokkal kapcsolatos jogi és felügyeleti keretrendszer alakulását, valamint az e határozat meghozatalának alapját képező feltételek teljesülését. A Bizottságnak különösen a 600/2014/EU európai parlamenti és tanácsi rendelet (3) és a 2014/65/EU európai parlamenti és tanácsi irányelv (4) alkalmazandóvá válásának fényében kell felülvizsgálnia e határozatot.
            
         
               (13)
            
            
               Az USA-beli kijelölt szerződéses piacokra alkalmazandó jogi és felügyeleti keretrendszer rendszeres felülvizsgálata nem érinti annak a lehetőségét, hogy a Bizottság bármikor meghatározott felülvizsgálatot végezzen, amennyiben az érintett fejlemények szükségessé teszik az e határozattal biztosított egyenértékűség Bizottság általi újraértékelését. Az újraértékelés e határozat visszavonásához vezethet.
            
         
               (14)
            
            
               Az e határozatban előírt intézkedések összhangban vannak az Európai Értékpapír-bizottság véleményével,
            
         ELFOGADTA EZT A HATÁROZATOT:
   1. cikk
   A 648/2012/EU rendelet 2. cikkének 7. pontja alkalmazásában a Határidős Árutőzsdei Kereskedést Felügyelő Bizottság által az Amerikai Egyesült Államokban szerződéses piacként kijelölt és a mellékletben meghatározott kereskedelmi testületek a 2004/39/EK irányelv 4. cikke (1) bekezdésének 14. pontjában foglalt szabályozott piacokkal egyenértékűnek tekintendők.
   2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2016. július 1-jén.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 201., 2012.7.27., 1. o.
   
   
      (2)  Az Európai Parlament és a Tanács 2004. április 21-i 2004/39/EK irányelve a pénzügyi eszközök piacairól, a 85/611/EGK és a 93/6/EGK tanácsi irányelv, és a 2000/12/EK európai parlamenti és tanácsi irányelv módosításáról, valamint a 93/22/EGK tanácsi irányelv hatályon kívül helyezéséről (HL L 145., 2004.4.30., 1. o.).
   
      (3)  Az Európai Parlament és a Tanács 2014. május 15-i 600/2014/EU rendelete a pénzügyi eszközök piacairól és a 648/2012/EU rendelet módosításáról (HL L 173., 2014.6.12., 84. o.).
   
      (4)  Az Európai Parlament és a Tanács 2014. május 15-i 2014/65/EU irányelve a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról (HL L 173., 2014.6.12., 349. o.).
   
      MELLÉKLET
      Az 1. cikkben említett kijelölt szerződéses piacok az Amerikai Egyesült Államokban:
      
                  a)
               
               
                  Cantor Futures Exchange, L.P.
               
            
                  b)
               
               
                  CBOE Futures Exchange, LLC
               
            
                  c)
               
               
                  Chicago Board of Trade (Board of Trade of the City of Chicago, Inc.)
               
            
                  d)
               
               
                  Chicago Mercantile Exchange, Inc.
               
            
                  e)
               
               
                  Commodity Exchange, Inc.
               
            
                  f)
               
               
                  ELX Futures, L.P.
               
            
                  g)
               
               
                  Eris Exchange, LLC
               
            
                  h)
               
               
                  ICE Futures U.S., Inc.
               
            
                  i)
               
               
                  Minneapolis Grain Exchange, Inc.
               
            
                  j)
               
               
                  New York Mercantile Exchange, Inc.
               
            
                  k)
               
               
                  Nodal Exchange, LLC
               
            
                  l)
               
               
                  North American Derivatives Exchange, Inc.
               
            
                  m)
               
               
                  OneChicago LLC
               
            
                  n)
               
               
                  TrueEX LLC
               
            
                  o)
               
               
                  NASDAQ Futures, Inc.